recursal/SuperWikiNEXT-32B huggingface dataset:
Συντεταγμένες: 29°31′33″N 82°05′25″E﻿ / ﻿29.525721°N 82.090211°E﻿ / 29.525721; 82.090211

| Λίμνη Ράρα  रारा ताल |
| --- |
| Η λίμνη Ράρα |
|
| Συνταγμένες: | 29.525721°Β, 82.090211°Α |
|
| Χώρα: | Νεπάλ |
|
| Περιφέρεια: | Μεσοδυτική περιφέρεια  |
|
| Ζώνη: | Καρνιάλι |
|
| Δήμος: | Μουγκού |
|
| Έκταση: | 10.2 Km2 |
|
| Μέγιστο μήκος: | 5 km |
|
| Μέγιστο πλάτος: | 3 km |
|
| Μέγιστο βάθος: | 160 m |
|
| Όγκος νερού: | 1 km3 |

Η **Λίμνη Ράρα** (Νεπαλ.: रारा, προφορά: rārā, όπου το α προφέρεται σαν 2 α μαζί) είναι η μεγαλύτερη λίμνη του Νεπάλ. Βρίσκεται δυτικά της χώρας και ανήκει στην Μεσοδυτική περιφέρεια, στη ζώνη του Καρνιάλι και στον δήμο του Μουγκού.

Γεωγραφία
---------

Η Ράρα βρίσκεται στο δυτικό Νεπάλ, νοτιοδυτικά της νεπαλέζικης πόλης Σριναγκάρ. Έχει έκταση 10,2 τ.χλμ. μέγιστο μήκος 5 χλμ. πλάτος 3 χλμ. και βάθος 160 μ. Ο όγκος του νερού της είναι 1 κυβ.μ. Είναι η μεγαλύτερη λίμνη της χώρας. Από αυτήν πήρε το όνομά του το ομώνυμο χωριό. 

### Κοντινά χωριά

* Καλάι
* Καμάλε
* Πίνα
* Ρόγουα
* Σέρι
* Σριναγκάρ
* Τζίμα

### Κλίμα

Το κλίμα στη Ράρα δεν είναι το καλοκαίρι πολύ ζεστό, αλλά το χειμώνα έχει κρύο. Το Δεκέμβριο με Μάρτιο, οι θερμοκρασίες πέφτουνε και, πολλές φορές χιονίζει. Τον Απρίλιο, τον Μάιο, τον Ιούνιο τον Σεπτέμβριο και τον Οκτώβριο, το κλίμα είναι ζεστό.

Μουσώνες πνέουν τον Ιούνιο με Οκτώβριο. Η μέση βροχόπτωση την περίοδο 1994-2003 ήταν 800 χιλιοστά. Η θερμοκρασία της επιφάνειας της λίμνης ήταν 7,5°C με 7,6°C.

Χλωρίδα-πανίδα
--------------

Η λίμνη περιβάλλεται από το ομώνυμο εθνικό πάρκο, που ιδρύθηκε το 1976. Κατά συνέπεια, η λίμνη περιλαμβάνει μοναδικά είδη τόσο φυτών όσο και ζώων. 

Η χλωρίδα της περιοχής περιλαμβάνει 1074 είδη, εκ των οποίων τα 16 είναι ενδημικά στο Νεπάλ. Η πανίδα περιλαμβάνει 51 είδη θηλαστικών και 214 είδη πουλιών. Υπάρχουν, επίσης, 3 είδη ψαριών (Schizothorax macrophthalmus, Schizothorax nepalensis και Schizothorax raraensis), καθώς και τον βάτραχο Nanorana rarica.

Δείτε επίσης
------------

* Κατάλογος λιμνών του Νεπάλ

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 315132262

 |

 |
Η συνοικία του Ρας Μπεϊρούτ στον Βηρυτό. Η Saeb Salam Arena διακρίνεται στα δεξιά της λεωφόρου
Η **Σπόρτινγκ Αλ Ριάντι Μπεϊρούτ** (αραβικά: النادي الرياضي بيروت), περισσότερο γνωστή απλά ως **Αλ Ριάντι** είναι μια επαγγελματική ομάδα καλαθοσφαίρισης με έδρα τον Βηρυτό στον Λίβανο. Ιδρύθηκε το 1934. Ο σύλλογος διαθέτει και ερασιτεχνική ομάδα, όπου διάφοροι μπορούν να προπονηθούν ώστε τελικά να γίνουν επαγγελματίες καλαθοσφαιριστές. Ο σύλλογος διαθέτει επίσης τμήμα πινγκ-πονγκ, πολεμικών τεχνών, χορού και άλλα.

Η ομάδα αποτελεί την πιο επιτυχημένη ομάδα καλαθοσφαίρισης στον Λίβανο και ένα από τα μεγάλα ονόματα της Ασίας, έχοντας κατακτήσει 15 Πρωταθλήματα Καλαθοσφαίρισης Λιβάνου, 2 Ασιατικά Κύπελλα, 4 Πρωταθλήματα Δυτικής Ασίας και 5 Αραβικά Πρωταθλήματα.

Ο μεγάλος αντίπαλος της ομάδας στον Λίβανο αλλά και πολλές φορές και στο εξωτερικό είναι η Σαζές, μια ομάδα που επίσης εδρεύει στον Βηρυτό.

Άλλα
----

Στην σεζόν 2016-17 ο Βαγγέλης Ζιάγκος εργάστηκε στην Αλ Ριάντι ως βοηθός προπονητή.

Εξωτερικοί σύνδεσμοι
--------------------

* Η επίσημη ιστοσελίδα της ομάδας
* Η επίσημη ιστοσελίδα του Πρωταθλήματος Λιβάνου
Ο **ραδιοφωνικός σταθμός του Πολυτεχνείου** ήταν παράνομος ραδιοφωνικός σταθμός ο οποίος λειτούργησε για ελάχιστες ημέρες το 1973, το τελευταίο έτος της δικτατορίας των Συνταγματαρχών με έδρα το Εθνικό Μετσόβιο Πολυτεχνείο. Ο σταθμός ξεκίνησε τη λειτουργία του στις 15 Νοεμβρίου του 1973 ύστερα από την πρωτοβουλία φοιτητών του Πολυτεχνείου για να ξεσηκώσουν τον λαό κατά της χούντας. Η πιο γνωστή φράση του είναι: *Εδώ Πολυτεχνείο, Εδώ Πολυτεχνείο, σας μιλά ο ραδιοφωνικός σταθμός των ελεύθερων αγωνιζομένων φοιτητών, των ελεύθερων αγωνιζομένων Ελλήνων*. Μέσα από αυτή τη συχνότητα οι εκφωνητές του σταθμού φώναζαν συνθήματα κατά της χούντας όπως: *Κάτω η χούντα*, *Ψωμί παιδεία ελευθερία*, *Εδώ Πολυτεχνείο* κ.ά.

Λίγη ώρα πριν εισβάλει το τανκ στο Πολυτεχνείο, ο εκφωνητής του σταθμού Δημήτρης Παπαχρήστος έψελνε τον Εθνικό Ύμνο και εκείνη την ώρα η λειτουργία του σταθμού διακόπηκε.

Εκφωνητές
---------

* Μαρία Δαμανάκη
* Δημήτρης Παπαχρήστος
* Λάμπρος Παπαδημητράκης

Παραπομπές
----------

1. ↑  Ο Δημήτρης Παπαχρήστος νιώθει ακόμη χρεωμένος στους νεκρούς του Πολυτεχνείου
Ο **Στρατής Παπαστρατής** (1914-1996) του Θρασύβουλου και της Ισμήνης, ήταν Έλληνας δικηγόρος, δημοσιογράφος και πολιτικός.

Βιογραφικά στοιχεία
-------------------

Καταγόταν από το Αυλωνάρι Ευβοίας και ήταν γιος του Θρασύβουλου Παπαστρατή.Αποφοίτησε από την νομική σχολή του Πανεπιστημίου Αθηνών και άσκησε τη δικηγορία, ενώ ήταν εκδότης της εφημερίδας "Η Χαλκίς".

Υπηρέτησε επίσης ως δημοτικός σύμβουλος Χαλκίδας.

Στην περίοδο της στρατιωτικής χούντας υπέστη διώξεις και υπερασπίστηκε πλήθος πολιτών και συνδικαλιστών, οι οποίοι διώκονταν για τα φρονήματά τους.
Εξελέγη βουλευτής Εύβοιας με την Ένωση Κέντρου-Νέες Δυνάμεις στις βουλευτικές εκλογές του 1974 με 9.375 ψήφους.Με την ίδια παράταξη, μετονομασθείσα σε ΕΔΗΚ, ήταν ξανά υποψήφιος στις εκλογές του 1977. 

Ο Στρατής Παπαστρατής απεβίωσε στην Έξω Παναγίτσα της Χαλκίδας σε ηλικία 82 ετών στις 29 Δεκεμβρίου 1996 και κηδεύτηκε από τον ιερό ναό Αγίου Νικολάου παρουσία πλήθους Χαλκιδέων. Κατέλιπε την κόρη του, Ισμήνη. Η σύζυγός του, Κατίνα Αστέρη, απεβίωσε το 1983.

Αδερφός του είναι ο επίσης διατελέσας βουλευτής, Ορέστης Παπαστρατής.

Πηγές
-----

* Διγκαβές, Κώστας (1986). *Οι Εκλογές στην Ελλάδα 1844-1985*.

1. ↑  Κοινοβουλευτική θητεία Στρατή Θ. Παπαστρατή, ιστοσελίδα Βουλής των Ελλήνων.
2. 1 2 3  Νίκος Ερετός, εφ. Ευβοϊκή Γνώμη, φύλλο 10ης Ιανουαρίου 1997, σελ. 16.
3. ↑  Διγκαβές 1986, σελ. 59.
4. ↑  Διγκαβές 1986, σελ. 103.
Σουβέρ βελγικής μπίρας
Τα **σουβέρ μπίρας** (αγγλ. beermat, γερμ. Bierdeckel) είναι τα σουβέρ που χρησιμοποιούνται σε μπιραρίες, μπαρ και καφετέριες για να τοποθετούνται επάνω τους τα ποτήρια της μπίρας, ώστε να προστατεύεται η επιφάνεια των τραπεζιών από υγρούς λεκέδες.

Τα σουβέρ της μπίρας κατασκευάζονται κυρίως από πεπιεσμένο χαρτί, αλλά υπάρχουν σπανιότερα και σουβέρ μπίρας κεραμικά ή από πορσελάνη. Συνήθως είναι τυπωμένες σ' αυτά για διαφημιστικούς λόγους οι μάρκες της μπίρας. Τα πρώτα σουβέρ μπίρας από χαρτόνι κατασκευάστηκαν το 1880 από τη γερμανική τυπογραφική εταιρεία Φρήντριχ Χορν (Friedrich Horn).

Τα σουβέρ μπίρας έχουν γίνει παγκοσμίως συλλεκτικά είδη. Χρησιμοποιείται μάλιστα διεθνώς ο όρος "*Tegestology*" (προερχόμενος από λατινική λέξη) για να προσδιορίσει το χόμπυ της συλλογής σουβέρ μπίρας, ενώ οι συλλέκτες αποκαλούνται *"tegestologists*".

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Σουβέρ μπίρας** |

* (Αγγλικά) Μια συλλογή από σουβέρ
Ο **Σορίν Γκριντεάνου** (Sorin Grindeanu, 5 Δεκεμβρίου 1973-) είναι Ρουμάνος πολιτικός, ο οποίος υπηρέτησε ως πρωθυπουργός από τον Ιανουάριο ως τον Ιούνιο του 2017.

Ο Σορίν Γκριντεάνου.
Ήταν μέλος της Βουλής των Αντιπροσώπων από το 2012 μέχρι τις τοπικές εκλογές του Ιουνίου του 2016, οπότε έγινε πρόεδρος του συμβουλίου της κομητείας Τιμίς.

Μέλος του Σοσιαλδημοκρατικού Κόμματος, προτάθηκε από τον αρχηγό του κόμματος, Λίβιου Ντραγκνέα στις 28 Δεκεμβρίου 2016 να γίνει ο επόμενος πρωθυπουργός της Ρουμανίας. Δύο ημέρες αργότερα, ο Πρόεδρος Κλάους Γιοχάνις επίσημα τον διόρισε ως πρωθυπουργό.
Ανέλαβε καθήκοντα στις 4 Ιανουαρίου 2017. Ήταν, επίσης, υπουργός Επικοινωνιών στη διάρκεια της τέταρτης θητείας του Βίκτορ Πόντα, μεταξύ 17 Δεκεμβρίου 2014 και 17 Νοεμβρίου 2015.
Τον Φεβρουάριο του 2017 απορρίφθηκε από το κοινοβούλιο πρόταση μομφής κατά της κυβέρνησης εν μέσω μαζικών διαδηλώσεων. Ωστόσο, λίγους μήνες μετά, τον Ιούνιο του 2017, το Σοσιαλδημοκρατικό Κόμμα κατέθεσε νέα πρόταση μομφής, η οποία εγκρίθηκε με 241 υπέρ και 7 κατά.
Ο Γκρντεάνου αποχώρησε από την πρωθυπουργία και τον αντικατέστησε ο Μιχάι Τουντόσε.

Παραπομπές
----------

1. ↑  «Sorin Grindeanu, noul premier al României». *Mediafax*. 2016-12-30.. Ανακτήθηκε στις 2016-12-30.
2. ↑  «Romania gets new PM Sorin Grindeanu, ending political turmoil». *The Indian Express*. 2016-12-30.. Ανακτήθηκε στις 2016-12-30.
3. ↑  «Romania: Veteran leftist Sorin Grindeanu named PM-designate». *euronews*. 30 Δεκεμβρίου 2016.
4. ↑  «Sorin Grindeanu named as Romania's prime minister designate». *Mail Online*.. Ανακτήθηκε στις 2016-12-30.
5. ↑  «Romanian Party Makes New Pick for Premier to Avert Crisis». *Bloomberg.com*. 2016-12-28.. Ανακτήθηκε στις 2016-12-30.
6. ↑  «Ρουμανία: Έπεσε η κυβέρνηση έπειτα από πρόταση μομφής κατά του πρωθυπουργού». CNN Greece. 21 Ιουνίου 2017.
Ο **Στρατής Αξιώτης** είναι Λέσβιος ζωγράφος, ο οποίος γεννήθηκε στον Σκόπελο Λέσβου το 1907 και απεβίωσε στις 2 Δεκεμβρίου 1994 στη Γέρα Λέσβου.

Βιογραφικά στοιχεία
-------------------

Ασχολήθηκε από την παιδική του ηλικία με τη ζωγραφική και η οικογένειά του υπήρξε υποστηρικτική στην αγάπη του για το σχέδιο (σύμφωνα με τα όσα αναφέρει ο γιος του εδώ ) Διατηρούσε το προσωπικό του μικρό ατελιέ από το 1925 στον Σκόπελο. Στη συνέχεια ήρθε σε επαφή με το ζωγράφο Στρατή Γαβαλά (1887-1965), τον οποίο βοήθησε σε αρκετές αγιογραφίες των εκκλησιών του νησιού.

Μαθήτευσε επίσης δίπλα στον Σπύρο Παπαλουκά , την περίοδο που ο τελευταίος διέμενε στη Μυτιλήνη, διατηρώντας ταυτόχρονα το ατελιέ του μέχρι το 1928. Το 1929 κατεβαίνει στην Αθήνα με έξοδα της Κοινότητάς του και τη βοήθεια της οικογένειάς του για να φοιτήσει στην Ανώτατη Σχολή Καλών Τεχνών (1929-35) με δασκάλους τον Σπυρίδων Βικάτο, τον Ουμβέρτο Αργυρό και στην χαρακτική τον Γιάννη Κεφαλληνό , που επηρεάζουν θερμά το στυλ και την τεχνική του.

Δίδαξε επίσης Τεχνικά σε Γυμνάσια και Σχολές, καθώς και στην Ακαδημία Μυτιλήνης.

Το έργο του
-----------

Η θεματογραφία του περιλαμβάνει θαλασσογραφίες, απόψεις λιμανιών και τοπία. Το έργο του αναπτύσσεται στο μεταίχμιο του ρεαλισμού και του ιμπρεσιονισμού, επηρεασμένος από τη Σχολή του Μονάχου. Χαρακτηρίζεται εξπρεσιονιστής και ανήκει στην ομάδα των «Ελεύθερων καλλιτεχνών».

Έργα του (λάδι σε καμβά) βρίσκονται σε όλα τα υπουργεία, στις πινακοθήκες του Δήμου Πειραιώς, στην Εθνική και Δημοτική Πινακοθήκη Αθηναίων σε μεγάλες ιδιωτικές συλλογές και σε πληθώρα σπιτιών φιλοτέχνων.

Έχει παρουσιάσει έργα του σε ατομικές εκθέσεις και σε Πανελλήνιες (1939, 1952, 1957, 1963, 1967, 1971, 1973, 1975). Σε ομαδικές στην Ελλάδα και το εξωτερικό. Κόζιτσε Τσεχοσλοβακία 1936, Λειψία 1940, Στοκχόλμη 1947. Ιδρυτικό μέλος και πρόεδρος των Πειραιωτών καλλιτεχνών, μέλος της ομάδας "Ελεύθεροι Καλλιτέχνες". Δίδαξε στην Παιδαγωγική Ακαδημία Μυτιλήνης. Έργα του βρίσκονται στην Π.Δ. Αθηναίων, Πειραιά, Μυτιλήνης, στο Δημοτικό Μουσείο Μονάχου, Τράπεζα Ελλάδος στο ΥΠΠΟ κ. αλ. Ήταν μέλος του ΕΕΤΕ.

Παραπομπές
----------

1. ↑  Αξιώτης Στρατής (1907-1994)
2. ↑  Αξιώτης Στρατής

Πηγές
-----

* Λεύκωμα *Έκθεση Λέσβιων Ζωγράφων, Βιογραφίες Καλλιτεχνών* Έκδοση του Επιμελητηρίου Λέσβου και του Φιλοτεχνικού Ομίλου Μυτιλήνης «Ο ΘΕΟΦΙΛΟΣ», Μυτιλήνη 2002
* Ο ερευνητής της Βέροιας
* Άρθρο του του γιου του Δημήτρη Αξιώτη
Οι Τιτανόσαυροι (μέλος της συνομοταξίας των Τιτανοσαυροειδών) αποτελούν μια ποικίλλη ομάδα σαυρόποδων δεινοσαύρων, που περιλάμβανε τον Σαλτάσαυρο και τον Ισίσαυρο. Ανακαλύφθηκαν για πρώτη φορά το 1877 από τον Ρίτσαρντ Λύντεκερ. Περιλαμβάνει επίσης κάποια από τα βαρύτερα πλάσματα που περπάτησαν ποτέ στη Γη, όπως ο Αργεντινόσαυρος και ο Πουερτόσαυρος, που ζύγιζαν έως και περίπου 90 τόνους. Η ονομασία της συνομοταξίας αναφέρεται στην πρωθύστερη ανακάλυψη του Τιτανόσαυρου, γένος που τώρα αμφισβητείται. Μαζί με τα Βραχιοσαυροειδή και τα συγγενικά γένη, αποτελούν τον κλάδο των Τιτανοσαυρόμορφων (Titanosauriformes) ή Μακρύρυγχων (Macronaria).
Η **Ραδιοχημεία** αποτελεί ιδιαίτερο επιστημονικό κλάδο της Πυρηνικής χημείας με ένα ευρύ αντικείμενο έρευνας και μελέτης των φυσικών και χημικών ιδιοτήτων των ραδιοστοιχείων, καθώς και όλων εκείνων των χημικών φαινομένων που απαντώνται κατά τις πυρηνικές αντιδράσεις και τις ραδιενεργές διασπάσεις. Ουσιαστικά πρόκειται για τη χημεία των ραδιενεργών υλικών. Οι επιστήμονες του κλάδου αυτού καλούνται Ραδιοχημικοί.

Από τα εν λόγω φαινόμενα των ραδιενεργών διασπάσεων δεν περιλαμβάνονται στο ερευνητικό πεδίο της Ραδιοχημείας η μελέτη των αποτελεσμάτων της επίδρασης των πυρηνικών ακτινοβολιών στην ύλη που αποτελεί κύριο αντικείμενο μελέτης νεότερης συγγενούς επιστήμης της Ακτινοχημείας.

Πηγές
-----

* "Εγκυκλοπαίδεια Πάπυρος Larousse Britannica" τομ.51ος, σελ.226.
Το **Σορτ** (καταλανικά: Sort) είναι κωμόπολη και δήμος της επαρχίας της Λιέιδα στην Καταλονία, πρωτεύουσα, μαζί με το Ποντ ντε Σουέρτ της φυσικής επαρχίας (κομάρκας) του Άνω Παλιάρς. Στο μεσαίωνα ήταν η έδρα του κόμη του Άνω Παλιάρς· από εκείνη την εποχή διατηρείται το φρούριο και ο πολύ γραφικός μεσαιωνικός πυρήνας της ενώ το σύμβολο της κωμόπολης ταυτίζεται με τον δικέφαλο αετό των κόμητων. Την κωμόπολη διασχίζει ο ποταμός Νογέρα Παλιαρέζα. 

Το όνομα της κωμόπολης είναι το ίδιο με αυτό του Ποντ ντε Σουέρτ: και τα δύο προέρχονται από τη βασκική λέξη sort ('γέφυρα'). Είναι ένα από τα πολλά βασκικά τοπωνύμια που εντοπίζονται στα Πυρηναία όρη που αποδεικνύουν την ύπαρξη σημαντικών βασκικών πληθυσμών στην περιοχή μέχρι τουλάχιστον τον 9ο αιώνα.

Παραπομπές
----------

1. ↑  Εθνικό Ινστιτούτο Στατιστικών της Ισπανίας: «Municipal Register of Spain of 2022» 16  Μαΐου 2022. σελ. 1,235.
2. ↑  Coromines, Joan. «Sort, Suert». στο: *Onomasticon Cataloniae. Els noms de lloc i noms de persona de totes les terres de llengua catalana. VII. Sal-Ve*. Barcelona: Curial Edicions Catalanes i Caixa d'Estalvis i Pensions de Barcelona "La Caixa", 1997

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Σορτ** |

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 130233491
* GND: 4472860-8
* SUDOC: 200781278
* BNF: cb14522992f (data)

 |

 |
Σόλκαδχι *(Solkadhi)* και ρύζι με *papad*, πιάτο πατάτας και ωμό τσίλι.
Το παραδοσιακό γεύμα *Kolhapuri Thali* αποτελείται από κρέας σε κόκκινη σάλτσα, κόκκινη και λευκή παχιά σάλτσα *(gravies)*, σούπα, σόλκαδχι (ροζ), τσαπάτι, ρύζι, λεμόνι και κρεμμύδι.
Το **Σόλκαδχι** (Αγγλικά: ***Solkadhi***), είναι ένα είδος κάρυ το οποίο συνήθως τρώγεται με ρύζι ή ορισμένες φορές πίνεται μετά το γεύμα. Δημοφιλές στις περιφέρειες της Γκόα και του *Konkan* στην Ινδία, παρασκευάζεται από γάλα καρύδας και *Garcinia indica*. Είναι γνωστό για τις χωνευτικές του ιδιότητες. Το παρασκεύασμα γίνεται από το υγρό που εξάγεται από την φρέσκια καρύδα, γνωστό ως γάλα καρύδας· Ωστόσο, στις μέρες μας, μπορεί επίσης να παρθεί αυτό το γάλα και από τις συσκευασίες *TetraPack* του εμπορίου. Το γάλα καρύδας, συνήθως αναμιγνύεται με *kokum*, λίγο αλάτι και / ή πάστα τσίλι-σκόρδου που προστίθενται για γεύση.

Παραπομπές
----------


* (Αγγλικά) Desai, Suresh. «Malvani food». *original work by The Times of India, December 18, 1995*. Department of Theoretical Physics (Tata Institute of Fundamental Research). Ανακτήθηκε στις 4 Ιανουαρίου 2009.

Εξωτερικοί σύνδεσμοι
--------------------

* (Αγγλικά) Sol Kadhi Recipe


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Solkadhi (έκδοση 703032741) της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Στέφαν Μάρκοβιτς** (*σερβικά : Стефан Марковић*) (Ζεμούν, 26 Δεκεμβρίου 1804 - Βιέννη , 29 Νοεμβρίου 1864 ) ήταν Σέρβος πολιτικός και μέλος της Σερβικής επιστημονικής εταιρείας.

Φοίτησε σε δημοτικό σχολείο στο Ζεμούν το 1815, γυμνάσιο πήγε στο Κάρλοβιτς το 1821. Σπούδασε στο Πανεπιστήμιο της Αυστρίας το 1834. Στη Σερβία επέστρεψε το 1834 κι διορίσθηκε γραμματέας του δικαστηρίου στο Κραγκούγιεβατς το 1834, και από το 1835. είναι μέλος της κυβέρνησης και υπουργός του γραφείου του πρωθυπουργού το 1835.

Διευθυντής του γραφείου του πρίγκιπα έγινε στις 28 Σεπτεμβρίου του 1837, και γενικός γραμματέας στην κυβέρνηση του 1839. Στις 27 Μαΐου το 1842 έγινε μέλος της Σερβικής επιστημονικής εταιρείας (πρόδρομος της Ακαδημίας), και του προέδρου της από το 1854 μέχρι το 1857. 

Ο Μάρκοβιτς ήταν υπουργός δικαιοσύνης και παιδείας από τις 21 Δεκεμβρίου 1854 έως τις 29 Μαΐου 1856 και από τις 16 Σεπτεμβρίου 1856 έως τις 19 Ιουνίου 1857. Ήταν αναπληρωτής υπουργός εξωτερικών από τις 29 Μαΐου έως τις 16 Σεπτεμβρίου 1856, υπουργός εξωτερικών από τις 19 Ιουνίου 1857 έως την 31 Μαρτίου το 1858. Μετά την επιστροφή του πρίγκιπα Μίλος Ομπρένοβιτς στη Σερβία εγκατέλειψε τη χώρα.

Πέθανε στη Βιέννη το 1864. Ανιψιός του ήταν Άντρα Νίκολιτς.

Παραπομπές
----------

1. 1 2 3  «Стефан Марковић».

Αναφορές
--------

* Βιογραφία του στην ιστοσελίδα του Υπουργείου Εξωτερικών (στα σερβικά) Αρχειοθετήθηκε 2012-03-01 στο Wayback Machine.
* Βιογραφία του στην ιστοσελίδα του SASA (στα σερβικά)

Εξωτερικοί σύνδεσμοι
--------------------

* Πολυμέσα σχετικά με το θέμα  Stefan Marković (politician) στο Wikimedia Commons
Τα **Σουηδικά της Φινλανδίας** ή **Φινοσουηδικά** (σουηδικά: finlandssvenska‎, φινλανδικά: suomenruotsi‎) είναι ο γενικός όρος για την ποικιλία της σουηδικής και μιας στενά συνδεδεμένης ομάδας σουηδικών διαλέκτων που ομιλούνται στη Φινλανδία από τη σουηδόφωνη κοινότητα ως πρώτη γλώσσα. Οι περισσότερες διάλεκτοι της σουηδικής στη Φινλανδία είναι αμοιβαία κατανοητές με τις σουηδικές διαλέκτους που ομιλούνται στη Σουηδία, ωστόσο υπάρχουν και μερικές αρχαϊκές σουηδικές διάλεκτοι της Οστροβοθνίας που είναι πρακτικά δυσνόητες στους σουηδόφωνους της νότιας Φινλανδίας και της Σουηδίας. Οι περισσότεροι σουηδόφωνοι της Φινλανδίας δίνουν έμφαση στο γεγονός ότι η σουηδική της Φινλανδίας δεν είναι ξεχωριστή γλώσσα. 

Οι σουηδικές διάλεκτοι της Φινλανδίας θεωρούνται ποικιλίες της σουηδικής και ο τρόπος γραφής της επίσημης σουηδικής είναι πλήρως εφαρμόσιμος στα Σουηδικά της Φινλανδίας. Σήμερα, οι σουηδικές διάλεκτοι ομιλούνται σε τέσσερις Φινλανδικές περιοχές: Οστροβοθνία, νήσοι Ώλαντ, νοτιοδυτική Φινλανδία και Ούουσιμαα. 

Τα σουηδικά της Φινλανδίας ρυθμίζονται από το τμήμα σουηδικής γλώσσας του Ινστιτούτου Γλωσσών της Φινλανδίας. Αυτός ο κανονισμός περιλαμβάνει τον επίσημα δηλωμένο στόχο της διατήρησης των Σουηδικών της Φινλανδίας κοντά σε αυτά που ομιλούνται στη Σουηδία, ενώ δίνει έμφαση και στη συμβουλή να μην χρησιμοποιούνται λέξεις φινλανδικής προελεύσεως, επειδή αυτές οι λέξεις είναι συνήθως ακατανόητες για τους Σουηδούς. 

Ένα συχνά επαναλαμβανόμενο "στοιχείο" είναι ότι ο δήμος με το μεγαλύτερο ποσοστό σουηδόφωνων στο κόσμο είναι ο δήμος Λάρσμο (το 93% των κατοίκων είναι σουηδόφωνοι, σύμφωνα με στοιχεία για το 2017), ο οποίος βρίσκεται στη Φινλανδία. Το Κορσνές επίσης κατείχε τον τίτλο και περιοδικά υπάρχουν ισχυρισμοί ότι είναι ο δήμος με το μεγαλύτερο ποσοστό σουηδόφωνων. Επειδή δεν δημοσιεύονται στατιστικά για τις μητρικές γλώσσες των κατοίκων της Σουηδίας, αυτό είναι από δύσκολο έως αδύνατο να επαληθευθεί. Επίσης η διγλωσσία είναι πολύ διαδεδομένη στους μετανάστες στη Σουηδία, οπότε αυτός ο ισχυρισμός μπορεί να δημιουργήσει κάποια σύγχυση.

Παραπομπές
----------

1. ↑  «Professor Catherine O. Ringen». *The University of Iowa*. 11 Μαΐου 2011. Αρχειοθετήθηκε από το πρωτότυπο στις 26 Οκτωβρίου 2014. Ανακτήθηκε στις 27 Οκτωβρίου 2014.
Tα **Στέφανα από επικασσιτερωμένο χαλκό** ανήκουν χρονικά στον 10ο αι. και εκτίθενται στο Βυζαντινό και Χριστιανικό Μουσείο.

Περιγραφή
---------

Το ζεύγος στεφάνων από επικασσιτερωμένο χαλκό τοποθετείται χρονικά τον 10ο αι.μ.Χ. Η διάμετρός του είναι 17-19 εκ. και το ύψος 7-8 εκ.Στις επιγραφές οι οποίες περιτρέχουν την εξωτερική επιφάνειά τους αναγράφεται επίκληση του σπαθαροκανδιδάτου Ρωμανού. Βάση αυτού συμπεραίνεται πως ανήκαν στον αυτοκράτορα Ρωμανό Λεκαπηνό. Φαίνεται πως χρησιμοποιήθηκαν σε γαμήλια τελετή ή ήταν αφιερώματα σε εκκλησία για τη διακόσμησή της.

Παραπομπές
----------

1. ↑  Ο κόσμος του Βυζαντινού Μουσείου, εκδ. Υπουργείο Πολιτισμού-Βυζαντινό και Χριστιανικό Μουσείο, Αθήνα, 2004, σελ.270

Πηγές
-----

* Ο κόσμος του Βυζαντινού Μουσείου, εκδ. Υπουργείο Πολιτισμού-Βυζαντινό και Χριστιανικό Μουσείο, Αθήνα, 2004.
Συντεταγμένες: 35°54′11.2″N 139°43′3.0″E﻿ / ﻿35.903111°N 139.717500°E﻿ / 35.903111; 139.717500

Το **Στάδιο Σαϊτάμα 2002** (ιαπωνικά: 埼玉スタジアム2002), συχνά αναφέρεται ως **Στάδιο Σαϊτάμα** (埼玉スタジアム) ή απλά **Σαϊσούτα** (埼スタ), είναι στάδιο ποδοσφαίρου που βρίσκεται στο Μιντόρι-κου της Σαϊτάμα, στην Ιαπωνία.

Επί του παρόντος, η ομάδα του Πρωταθλήματος Ιαπωνίας Ουράβα Ρεντ Ντάιαμοντς χρησιμοποιεί το στάδιο για τους εντός έδρας αγώνες. Είναι το μεγαλύτερο ποδοσφαιρικό στάδιο στην Ιαπωνία και είναι ένα από τα μεγαλύτερα στάδια της Ασίας. Έχει φιλοξενήσει τους ημιτελικούς τόσο του Παγκοσμίου Κυπέλλου του 2002 όσο και της διοργάνωσης ποδοσφαίρου στους Θερινούς Ολυμπιακούς Αγώνες του 2020. Είναι επίσης το γήπεδο της Εθνικής Ιαπωνίας ανδρών σε όλους σχεδόν τους αγώνες προκριματικών του Παγκοσμίου Κυπέλλου.

Ιστορία
-------

Το στάδιο χτίστηκε για να φιλοξενήσει αγώνες του Παγκοσμίου Κυπέλλου του 2002 και η κατασκευή του ολοκληρώθηκε το Σεπτέμβριο του 2001. Το στάδιο φιλοξενεί 63.700 άτομα, αν και για λόγους διαχωρισμού τα παιχνίδια πρωταθλήματος που φιλοξενούνται στο έδαφος έχουν μειωμένη χωρητικότητα 62.300 ατόμων. Το Στάδιο Σαϊτάμα φιλοξένησε τέσσερις αγώνες κατά τη διάρκεια του Παγκοσμίου Κυπέλλου του 2002, συμπεριλαμβανομένου του πρώτου αγώνα της Ιαπωνίας, εναντίον του Βελγίου.

Παγκόσμιο Κύπελλο του 2002
--------------------------

Το στάδιο ήταν ένας από τους χώρους διεξαγωγής του Παγκοσμίου Κυπέλλου του 2002, όπου διεξήχθησαν οι ακόλουθοι αγώνες:

| Ημερομηνία | Ομάδα 1 | Αποτέλεσμα | Ομάδα 2 | Γύρος |
| --- | --- | --- | --- | --- |
| 2 Ιουνίου 2002 |  Αγγλία | 1–1 |  Σουηδία | 6ος Όμιλος |
| 4 Ιουνίου 2002 |  Ιαπωνία | 2–2 |  Βέλγιο | 8ος Όμιλος |
| 6 Ιουνίου 2002 |  Καμερούν | 1–0 |  Σαουδική Αραβία | 5ος Όμιλος |
| 26 Ιουνίου 2002 |  Βραζιλία | 1–0 |  Τουρκία | Ημιτελικοί |

Χαρακτηριστικά
--------------

* Έκταση κτιρίου: 54.420 μ²
* Συνολική επιφάνεια ορόφου: 62.674 μ²
* Καλυπτόμενη επιφάνεια: 29.000 μ²
* Κλίση κερκίδων: Μέγιστη γωνία 30 μοιρών

Παραπομπές
----------

1. ↑  www.stadium2002.com/stadium\_3.html.
2. ↑  «Saitama Stadium». *FIFA* (στα Αγγλικά). Ανακτήθηκε στις 30 Αυγούστου 2021.
3. ↑  «Saitama Stadium 2002». *Information from Saitama Prefecture for the Tokyo 2020 Olympic and Paralympic Games!* (στα Αγγλικά). Αρχειοθετήθηκε από το πρωτότυπο στις 25 Ιουλίου 2021. Ανακτήθηκε στις 30 Αυγούστου 2021.
4. ↑  «Venue Plan». Tokyo 2020 Bid Committee. Αρχειοθετήθηκε από το πρωτότυπο στις 27 Ιουλίου 2013. Ανακτήθηκε στις 11 Σεπτεμβρίου 2013.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Στάδιο Σαϊτάμα 2002** |

* Επίσημος ιστότοπος (αγγλικά)
* Οδηγός του σταδίου (αγγλικά)
Ο **σεισμός της Αμοργού (1956)** σημειώθηκε στις 03:11 στις 9 Ιουλίου του 1956. Είχε μέγεθος 7.7 βαθμών της κλίμακας Ρίχτερ και μέγιστη αντιληπτή ένταση ΙΧ(9) για την κλίμακα Μερκάλι. Το επίκεντρο ήταν στα νότια του νησιού τηςΑμοργού (το ανατολικότερο νησί των Κυκλάδων) στο Αιγαίο Πέλαγος. Υπήρξαν σημαντικές ζημιές στην Αμοργό και στη Σαντορίνη. Ήταν ο μεγαλύτερος σεισμός στην Ελλάδα κατά τον 20ό αιώνα. 13 λεπτά μετά σημειώθηκε ένας ακόμα σεισμός μεγέθους 7,2 ρίχτερ κοντά στη Σαντορίνη. Ακολούθησε ένα μεγάλο τσουνάμι με μέγιστο ύψος 30 μέτρα. Τόσο ο σεισμός όσο και το τσουνάμι προκάλεσαν τον θάνατο 53 ανθρώπων και πάνω από 100 τραυματίες.

Τεκτονική Θέση
--------------

Το νησιωτικό σύμπλεγμα των Κυκλάδων βρίσκεται στην Πλάκα του Αιγαίου, ανάμεσα στο ηφαιστειακό τόξο του Νοτίου Αιγαίου από τα νότια και την επέκταση του ρήγματος της Ανατολίας από τα βόρεια.

Τσουνάμι
--------

Το τσουνάμι, 25 μέτρων, έπληξε μεγάλο μέρος του Αιγαίου Πελάγους. Παρατηρήθηκε διαφορετική ώρα άφιξης του τσουνάμι σε διάφορες περιοχές, αφού το τσουνάμι είναι ουσιαστικά κύμα που έχει ως προέλευση κάποιο συγκεκριμένο σημείο.

Ζημιές
------

Από το σεισμό προκλήθηκαν σοβαρές ζημιές κυρίως στη Σαντορίνη. Κατέρρευσαν 529 σπίτια και υπέστησαν ζημιές πολλά ακόμη. 53 άνθρωποι σκοτώθηκαν από το σεισμό ενώ τρεις ακόμη σκοτώθηκαν από το τσουνάμι.

Δείτε επίσης
------------

* Κατάλογος των σεισμών στην Ελλάδα

Εξωτερικοί σύνδεσμοι
--------------------

* *Τρομακτικός σεισμός έπληξε χθες την Θήραν*, εφημερίδα **Ελευθερία**, 10 Ιουλίου 1956.

Αναφορές
--------

1. ↑  Papadimitriou E. Sourlas G. & Karakostas V. (2005). «Seismicity Variations in the Southern Aegean, Greece, Before and After the Large (M7.7) 1956 Amorgos Earthquake Due to Evolving Stress». *Pure and Applied Geophysics* **162** (5): 783–804. doi:10.1007/s00024-004-2641-z. Bibcode: 2005PApGe.162..783P. .
2. ↑  «Comments for the Significant Earthquake». National Centers for Environmental Information. Ανακτήθηκε στις 22 Φεβρουαρίου 2016.
3. ↑  Okal, EA (2009). «The 1956 earthquake and tsunami in Amorgos, Greece». *Geophysical Journal International* (Oxford University Press) **178** (3): 1533–1554. doi:10.1111/j.1365-246X.2009.04237.x. Bibcode: 2009GeoJI.178.1533O. .
4. ↑  «news24». .
5. ↑  «Comments for the Tsunami Event». National Centers for Environmental Information. Ανακτήθηκε στις 22 Φεβρουαρίου 2016.
Στις 30 Απριλίου 1954 σεισμός 7,0 βαθμών της κλίμακας Ρίχτερ προκάλεσε εκτεταμένες καταστροφές στους νομούς Καρδίτσας, Λάρισας, Τρικάλων, Φθιώτιδας, Μαγνησίας και Ευρυτανίας.

Σεισμός
-------

Ο σεισμός έγινε αισθητός σε όλη την Ελλάδα και προκλήθηκε από το ρήγμα των Σοφάδων το οποίο έχει μήκος 52 χιλ. και είχε επίκεντρο τη θέση Κομμένο Τζαμί 3 χλμ. κοντά στο σημερινό Νέο Μοναστήρι.

Ο μεγαλύτερος προσεισμός έγινε στις 25 Απριλίου και ήταν μεγέθους 4,6 βαθμών της κλίμακας Ρίχτερ ενώ ο μεγαλύτερος μετασεισμός έγινε στις 4 Μαΐου και είχε μέγεθος 5,7 βαθμών της κλίμακας Ρίχτερ.

Καταστροφές και θύματα
----------------------

25 άνθρωποι σκοτώθηκαν 117 τραυματίστηκαν και 28.673 κτίρια υπέστησαν βλάβες (6.599 καταστράφηκαν), η πόλη των Σοφάδων καταστράφηκε σχεδόν ολοκληρωτικά, ενώ τα χωριά Πασχαλίτσα, Νέο Ικόνιο, Ασημοχώρι, Φύλλο, Γραμματικό, Οθωμανικό υπέστησαν σοβαρές ζημιές. Εξαιρετικά μεγάλες ζημιές υπέστησαν οι πόλεις της Καρδίτσας αλλά και των Φαρσάλων.

Παρατηρήθηκαν φαινόμενα ρευστοποίησης, υδρογεωλογικές μεταβολές και διαρρήξεις εδάφους (η μεγαλύτερη από τις οποίες είχε μήκος 5χλμ και διέκοψε τη γραμμή του τρένου).

Παραπομπές
----------

1. ↑  «Σοφάδες 1954 (IX) | Ο.Α.Σ.Π.». *www.oasp.gr*. Ανακτήθηκε στις 6 Μαΐου 2021.
2. ↑  KarditsaLive.Net. «30 Απριλίου 1954: 7 Ρίχτερ ισοπεδώνουν την πόλη των Σοφάδων (+Βίντεο)». *www.karditsalive.net*. Ανακτήθηκε στις 6 Μαΐου 2021.
Η **Ρουσέιφα** (αραβικά: الرصيفة‎) είναι η τέταρτη μεγαλύτερη πόλη της Ιορδανίας, με πληθυσμό 472.604 κατοίκους στην απογραφή του 2015. Επίσης είναι η δεύτερη μεγαλύτερη στο Κυβερνείο Ζάρκα.

Γεωγραφία
---------

Η πόλη είναι κτισμένη στη λεκάνη του ποταμού Ζάρκα, σε μέσο υψόμετρο 700 μέτρα πάνω από την επιφάνεια της θάλασσας, στην εθνική οδό Αμμάν-Ζάρκα. Μαζί το Αμμάν, η Ζάρκα και η Ρουσέιφα συναποτελούν μία ενιαία μεγάλη μητροπολιτική περιοχή, τη δεύτερη μεγαλύτερη στο Λεβάντε μετά από εκείνη της Δαμασκού. Δημογραφικώς εμφάνισε μεγάλη αύξηση πληθυσμού από την απογραφή του 2004, κατά την οποία είχαν απογραφεί 268.237 κάτοικοι (αύξηση κατά 76,2%).

Ο δήμος της Ρουσέιφα έχει έκταση μόλις 38 τετραγωνικά χιλιόμετρα και υποδιαιρείται στα εξής 5 διαμερίσματα:

|
|  |
| Διαμέρισμα | Αραβική ονομασία | Έκταση (Km2) |
| --- | --- | --- |
| Χιτήν | منطقة حطين | 6,51 |
| Αμερίγια | منطقة العامرية | 5,0 |
| Γιαρμούκ | منطقة اليرموك | 3,0 |
| Καντεσίγια | منطقة القادسية | 4,0 |
| Ρασίντ | منطقة الرشيد | 8,0 |

Οικονομία
---------

Η Ρουσέιφα είναι βιομηχανική πόλη για τα δεδομένα της Μέσης Ανατολής, γνωστή από το 1935 για την εξόρυξη φωσφάτων στην περιοχή της. Υπάρχει η εταιρεία «Ορυχεία Φωσφάτων Ιορδανίας», που ιδρύθηκε από τον ανακαλύψαντα τα σχετικά κοιτάσματα Αμίν Καμέλ Καουάρ, αλλά και αρκετές βαριές βιομηχανίες. 

* Εικόνες
* 
* 
* 
*

Παραπομπές
----------

1. ↑  «The General Census - 2015» (PDF). Department of Population Statistics.
2. ↑  «Amin K. Kawar». *kawar.com*. Αρχειοθετήθηκε από το πρωτότυπο στις 1 Νοεμβρίου 2015. Ανακτήθηκε στις 25 Απριλίου 2022.

Εξωτερικοί σύνδεσμοι
--------------------

* Πολυμέσα σχετικά με το θέμα  Russeifa στο Wikimedia Commons
Ο **σεισμός στη Ρόδο του 1481** σημειώθηκε στις 3:00 το πρωί, στις 3 Μαΐου. Ο σεισμός προκάλεσε ένα μικρό τσουνάμι το οποίο προκάλεσε πλημμύρες σε τοπικό επίπεδο. Ο σεισμός στοίχισε τη ζωή σε περίπου 30.000 άτομα. Ήταν ο μεγαλύτερος από μια σειρά σεισμών που έπληξαν τη Ρόδο ξεκινώντας στις 15 Μαρτίου 1481 και συνεχίζοντας μέχρι τον Ιανουάριο του 1482.

Τεκτονικά, η Ρόδος βρίσκεται εντός των συνόρων της πλάκας του Αιγαίου και της αφρικανικής πλάκας

Ζημιά
-----

Πηγές κάνουν λόγο για καταστροφές στην πόλη της Ρόδου. Το Παλάτι του Μεγάλου Μαγίστρου των Ιπποτών της Ρόδου υπέστη μεγάλες ζημιές, σε τέτοιο σημείο που έπρεπε να ανοικοδομηθεί άμεσα (η Ρόδος βρισκόταν υπό πολιορκία από τους Τούρκους). Λόγω της ζημιάς που προκάλεσε ο σεισμός, τα χρόνια μετά το 1481 σηματοδοτούνται από ένα κύμα ανοικοδόμησης της πόλης. Λέγεται ότι το τσουνάμι προκάλεσε μεγαλύτερη ζημιά από τον ίδιο τον σεισμό. Το τσουνάμι μάλιστα προκάλεσε ένα μεγάλο πλοίο να αποκολληθεί από την αποβάθρα που είχε δέσει. Αυτό (ή κάποιο άλλο πλοίο) αργότερα βυθίστηκε και όλο το πλήρωμα σκοτώθηκε, επειδή το πλοίο συγκρούστηκε σε ύφαλο.

Χαρακτηριστικά
--------------

### Τσουνάμι

Το τσουνάμι ήταν σχετικά μικρό. Σύμφωνα με εκτιμήσεις, έφτασε σε μέγιστο ύψος 1.8 μέτρων. Ωστόσο, έχουν εντοπιστεί υπολείμματα από το τσουνάμι ακόμη και στο Λεβάντε. Στο Νταλαμάν (στη νοτιοδυτική ακτή της Τουρκίας) βρέθηκε στρώμα ιζήματος τσουνάμι. Αν και οι μελέτες σχετικά για τη μεταφορά ιζημάτων από τσουνάμι είναι περιορισμένες, είναι πιθανό ότι η χρονολόγηση του τσουνάμι είναι 1473 ±46. Το ίζημα που βρέθηκε και μελετήθηκε φαίνεται να ταυτοποιείται με το τσουνάμι που αναφέρθηκε παραπάνω.

### Σεισμός

Στη Ρόδο έλαβε χώρα ένας προσεισμός στις 15 Μαρτίου 1481. Μετά τον κύριο σεισμό στις 3 Μαΐου, συνέχισαν να εκδηλώνονται σεισμοί (πιθανότατα μετασεισμοί) έως τον Ιανουάριο του 1482. Οι ισχυρότεροι μετασεισμοί έλαβαν χώρα στις 5 Μαΐου στις 12 Μαΐου, στις 3 Οκτωβρίου και στις 18 Δεκεμβρίου. Το εκτιμώμενο μέγεθος του σεισμού φτάνει τους 7.1 βαθμούς στην κλίμακα Ρίχτερ.

Παραπομπές
----------

1. ↑  Bradbury, J. (20 Φεβρουαρίου 2004). *The Routledge Companion to Medieval Warfare*. Routledge Companions to History Series. Routledge. σελ. 295. ISBN 978-0-415-22126-9.
2. ↑  Luttrell, A.· Borchardt, K. (2007). *The Hospitallers, the Mediterranean and Europe: Festschrift for Anthony Luttrell*. Ashgate Publishing, Ltd. σελ. 113. ISBN 978-0-7546-6275-4. Ανακτήθηκε στις 6 Δεκεμβρίου 2013.
3. 1 2  NGDC. «Comments for the Significant Earthquake». Ανακτήθηκε στις 24 Ιουλίου 2010.
4. ↑  Alpar, Bedri; Ünlü, Selma; Altınok, Yıldız; Özer, Naşide; Aksu, Abdullah (28 December 2010). «New approaches in assessment of tsunami deposits in Dalaman (SW Turkey)». *Nat Hazards* **63** (1): 181–195. doi:10.1007/s11069-010-9692-5.
5. ↑  Papadopoulos, G.A.; Daskalaki E.; Fokaefs A.; Giraleas N. (2007). «Tsunami hazards in the Eastern Mediterranean: strong earthquakes and tsunamis in the East Hellenic Arc and Trench system». *Natural Hazards and Earth System Sciences* **7**: 57–64. doi:10.5194/nhess-7-57-2007.. Ανακτήθηκε στις 24 July 2010.
Στα μαθηματικά, **σταθερός όρος** μίας αλγεβρικής παράστασης είναι ένας όρος ο οποίος δεν περιέχει κάποια μεταβλητή.:2:14:1:8:8:16 Αφού δεν περιέχει κάποια μεταβλητή σε αυτό τον όρο, σημαίνει ότι έχει την ίδια (*σταθερή*) τιμή, η οποία δεν εξαρτάται από τις τιμές των μεταβλητών. Για παράδειγμα, στις παρακάτω παραστάσεις ο σταθερός όρος επισημαίνεται με κόκκινο:

{\displaystyle P(x,y,z)=x^{2}+y^{2}+z^{2}-xyz+{\color {red}10}},
{\displaystyle Q(x,y)=xy+y^{2}+{\color {red}4}}.
Μία αλγεβρική παράσταση μπορεί να έχει παραπάνω από έναν σταθερό όρο, π.χ.

{\displaystyle R(x,y,z)=x^{2}+{\color {red}3}-y{\color {red}-10}} + xyz.
Ένα πολυώνυμο γραμμένο σε κανονική μορφή έχει το πολύ έναν σταθερό όρο.

Παραπομπές
----------

1. ↑  Βουκούτης, Ναπολέων. *Πολυώνυμα*. Αθήνα: Gutenberg.
2. ↑  Καζαντζής, Θεόδωρος Ν. (1977). *Πολυώνυμα*. Θεσσαλονίκη.
3. ↑  Μπασογιάννης, Αθανάσιος Μ. *Πολυώνυμα: Θεωρία, μέθοδοι, ασκήσεις*. Ιωάννινα.
4. ↑  Παπαγιάννης, Ορέστης Β. *Λυμέναι ασκήσεις άλγεβρας-αναλύσεως: πολυώνυμα*. Αθήνα: Λεούσης-Μαστρογιάννης.
5. ↑  Ποσταντζής, Δημήτρης (1977). *Πολυώνυμα: Μεθοδολογία*. Αθήνα.
6. ↑  Ρούτσης, Νίκος (1972). *Πολυώνυμα*. Αθήνα.
Ο **Ρουσλάν Μπορίσοβιτς Μποντεράν** (ουκρανικά & ρωσικά: *Руслан Борисович Боделан*, γεννημένος στις 4 Απριλίου 1942, στο χωριό Μπερεζίβκα) είναι ακτιβιστής του σοβιετικού κόμματος και Ουκρανός πολιτικός. Πρώτος Γραμματέας της Περιφερειακής Επιτροπής της Οδησσού του Σοβιετικού Κομμουνιστικού κόμματος, Πρόεδρος του περιφερειακού συμβουλίου της Οδησσού, Δήμαρχος της Οδησσού (Αύγουστος 1998 - Απρίλιος 2005). Βουλευτής της Ουκρανικής σοβιετικής δημοκρατίας, Βουλευτής της ανεξάρτητης Ουκρανίας.

Βιογραφία
---------

Γεννήθηκε στις 4 Απριλίου 1942 στο χωριό Μπερεζίβκα , της σημερινής Υπερδνειστερίας που τότε κατεχόταν από το Βασίλειο της Ρουμανίας, σε μια οικογένεια δασκάλων, ο πατέρας του Μπόρις Φόκιτς (1912-1995) ήταν δάσκαλος και διευθυντής σχολείου. Η μητέρα Γκαλίνα Πέτροβνα (1911–1989) ήταν δασκάλα.

Αποφοίτησε από το Κρατικό παιδαγωγικό ινστιτούτο στο Πετροπαβλόσκ (Καζακική ΣΣΔ) και την Ανώτατη κομματική σχολή υπό την κεντρική επιτροπή του κομμουνιστικού κόμματος Ουκρανίας. Ξεκίνησε την καριέρα του ως δάσκαλος σε αγροτικό σχολείο. Ξεκίνησε την πολιτική του καριέρα τη δεκαετία του 1960. Μέλος του ΚΚΣΕ από το 1964.

Από το 1990 είναι επικεφαλής του περιφερειακού συμβουλίου της Οδησσού.

Ήταν βουλευτής του λαού της Ουκρανίας από το 1992 έως το 1997. Το 1998 εξελέγη δήμαρχος της Οδησσού.

Παραπομπές
----------

1. ↑  static.rada.gov.ua/zakon/new/NEWSAIT/DEPUTAT1/spisok1.htm.
2. ↑  w1.c1.rada.gov.ua/pls/radac\_gs09/d\_index\_arh?skl=2.
3. 1 2 3  Ανακτήθηκε στις 13  Απριλίου 2022.
4. 1 2 3 4  Боделан Руслан Борисович
5. ↑  сторінка депутата 2-го скликання

|  |  |
| --- | --- |
| 

|  |
| --- |
| * Πύλη:Ουκρανία
* Πύλη:Βιογραφίες
 |

 |
Η **Σταλ Όστρουφ Βιελκοπόλσκι** (πολωνικά: *Stal Ostrów Wielkopolski*), επίσης γνωστή ως **Arged BM Slam Σταλ Όστρουφ Βιελκοπόλσκι** για λόγους χορηγίας, είναι πολωνική ομάδα καλαθοσφαίρισης, με έδρα στο Όστρουφ Βιελκοπόλσκι. Η ομάδα κέρδισε το Πρωτάθλημα Πολωνίας τη σεζόν 2020-21, το πρώτο στην ιστορία της.

Ιστορία
-------

Το 2015, η Σταλ προήχθη από τη δεύτερη κατηγορία, 1 Λίγκα, στην κορυφαία κατηγορία. Στην πρώτη σεζόν, η ομάδα τερμάτισε 13η στην κατάταξη με ρεκόρ 12-20. Τη σεζόν 2016-17, η Σταλ είχε μια ιστορική σεζόν, καθώς η ομάδα έφτασε στους ημιτελικούς του Πρωταθλήματος, αφού νίκησε την ΜΚΣ Νταμπρόβα Γκουρνίτσα με 3-0 στον προημιτελικό. Στον ημιτελικό, η Σταλ έχασε από την Ζιελόνα Γκούρα, αλλά κέρδισε τη σειρά για την τρίτη θέση εναντίον της Τσάρνι Σουούπσκ.

Τη σεζόν 2017-18, η Σταλ είχε μια ακόμη πιο επιτυχημένη σεζόν, καθώς η ομάδα έφτασε στους τελικούς του Πρωταθλήματος για πρώτη φορά μετά την πρόκριση επί της Πόλσκι Τσούκιερ Τόρουν στους ημιτελικούς. Στον τελικό, η ομάδα έχασε από την Άνβιλ Βουοτσουάβεκ με 2-4.

Το 2019, η Σταλ κέρδισε το Κύπελλο Πολωνίας, αφού νίκησε την Άρκα Γκντίνια στον τελικό με 77-74. Ήταν το πρώτο τρόπαιο για τον σύλλογο.

Τη σεζόν 2020-21, η Σταλ έπαιξε στο FIBA Europe Cup, όπου έφτασε στο Φάιναλ Φορ της διοργάνωσης. Έφτασε στον τελικό, όπου τελικά έχασε από την ισραηλινή Ιρόνι Νες Ζιόνα ΜΚ. Αργότερα εκείνη τη σεζόν, η Σταλ κέρδισε στους τελικούς του Πρωταθλήματος, κερδίζοντας το πρώτο της πρωτάθλημα στην ιστορία του συλλόγου. Ο Γιάκουμπ Γκάρμπατς ονομάστηκε ο Πολυτιμότερος Παίκτης των Τελικών.

Διακρίσεις
----------

Πρωτάθλημα Πολωνίας
* **Νικητές (1):** 2020-21

Κύπελλο Πολωνίας
* **Νικητές (2):** 2019, 2022

FIBA Europe Cup
* Φιναλίστ (1): 2020-21

Ονομασίες χορηγίας
------------------

Η ομάδα έχει υπάρξει επίσης γνωστή ως:

* Wega-Σταλ Όστρουφ Βιελκοπόλσκι (1999–2000)
* Malfarb-Budrem Όστρουφ Βιελκοπόλσκι (2000–2001)
* Degusta-Malfarb Όστρουφ Βιελκοπόλσκιi (2001–2002)
* Gipsar Σταλ Όστρουφ Βιελκοπόλσκι (2002–2003)
* Σταλ Όστρουφ Βιελκοπόλσκι (2004–2005)
* Gipsar Σταλ Όστρουφ Βιελκοπόλσκι (2006–2007)
* Atlas Σταλ Όστρουφ Βιελκοπόλσκι (2007–2009)
* KS Σταλ Όστρουφ Βιελκοπόλσκι (2009–2010)
* BM Węgiel Σταλ Όστρουφ Βιελκοπόλσκι (2010–2012)
* BM SLAM Σταλ Όστρουφ Βιελκοπόλσκι (2012–2019)
* ARGED BM SLAM Σταλ Όστρουφ Βιελκοπόλσκι (2019-σήμερα)

Παραπομπές
----------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

1. ↑  «Suzuki Puchar Polski dla Arged BMSlam Stali!». *Koszykówka - Polska Liga Koszykówki*. 17 Φεβρουαρίου 2019. Ανακτήθηκε στις 7 Ιουνίου 2019.
2. ↑  «Final standings - FIBA Europe Cup 2020-21». *fiba.basketball*.
3. ↑  «Wyborcza.pl». *poznan.wyborcza.pl*.. Ανακτήθηκε στις 24 Ιουνίου 2021.
4. ↑  «Jakub Garbacz z MVP finałów – wielkie mecz polskiego strzelca». *polskikosz.pl* (στα Πολωνικά). 6 Μαΐου 2021.
Συντεταγμένες: 35°23′37″N 24°14′15″E﻿ / ﻿35.39361°N 24.23750°E﻿ / 35.39361; 24.23750

Τα **Σελλιά** (επίσημο: τα **Σελλία**) χωριό και έδρα ομώνυμης κοινότητος του δήμου Αποκορώνου στην περιφερειακή ενότητα Χανίων της Κρήτης.

Τοποθεσία
---------

Είναι ημιορεινό χωριό με υψόμετρο 320 μέτρα. Βόρεια υπάρχει το Δάσος του Ρουπακιά και νότια ο πανοραμικός λόφος Γαναδές. Στην κορυφή του λόφου αυτού βρίσκεται ένα βαθύ βαθροσπηλαίωμα το οποίο αναφέρεται ως η "Τρύπα του αράπη". 

Στο χωριό υπάρχει γήπεδο μπάσκετ, παιδική χαρά, γκαλερί ζωγραφικής και δημοτικό σχολείο. Η εκκλησία του Αγίου Πνεύματος είναι χτισμένη το 1800 και είναι διακοσμημένη με ξυλόγλυπτο τέμπλο και βυζαντινές εικόνες. Επίσης απέναντι από το σχολείο υπάρχει πέτρινο ξενοδοχείο. Χαρακτηριστικά είναι τα πέτρινα παλιά σπίτια, τα στενά δρομάκια και οι πέτρινες θολωτές στέρνες. Διάσπαρτα στα χωράφια υπάρχουν πέτρινα θολωτά κελιά. Περιμετρικά του χωριού και σε ακτίνα 10 χιλιομέτρων υπάρχουν οι παραλίες της Γεωργιούπολης του Ομπρός Γυαλού στον Κεφαλά, της Αλμυρίδας, της Κεράς και οι παραλίες Μαϊστράλι και Κυανή Ακτή των Καλυβών.

Τα Σελλιά απέχουν 5 χιλιόμετρα από τον Βάμο που έχει κέντρο υγείας, φαρμακείο, τράπεζα, γυμνάσιο, λύκειο, ειρηνοδικείο, αστυνομικό τμήμα, ταχυδρομείο, ταβέρνες και σούπερ μάρκετ.

* 
* 
*

Ιστορικά
--------

Το χωριό έχει πλούσια προσφορά σε όλους τους απέλευθερωτικούς αγώνες. Στις σπουδαιότερες οικογένειες έχει καταγραφεί το γενεαλογικό τους δέντρο.

Πολιτιστικές Εκδηλώσεις
-----------------------

Στις πολιτιστικές εκδηλώσεις υπό την αιγίδα του πολιτιστικού και εξωραϊστικού συλλόγου Σουριανών, Σελλιανών και Λικοτιναριανών έχουν τιμηθεί διάφορα πρόσωπα για τις κοινωνικές υπηρεσίες τους.

Δείτε επίσης
------------

*Δείτε: **Κοινότητα Σελλίων***

|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Οικισμοί του Δήμου Αποκορώνου (ανά δημοτική ενότητα) |
| --- |
|  |
| Δημοτική ενότητα Αρμένων | 
* Αρμένοι
* Καλύβες
* Καρές
* Κυριακοσέλλια
* Μαχαιροί
* Νέο Χωριό
* Πρόβαρμα
* Ραμνή
* Σαμωνάς
* Στύλος
* Τσιβαράς
* Φαράγγι
* Χιλιομουδού
 |
|  |
| Δημοτική ενότητα Ασή Γωνίας | 
* Ασή Γωνιά Χανίων
 |
|  |
| Δημοτική ενότητα Βάμου | 
* Αλμυρίδα
* Άσπρο
* Βάμος
* Γαβαλοχώρι
* Δουλιανά
* Δράπανος
* Κάινα
* Καμπιά
* Πλάτανος
* Καλαμίτσι Αλεξάνδρου
* Κεφαλάς
* Λικοτιναρέα
* Κόκκινο Χωριό
* Λιτσάρδα
* Ξηροστέρνι
* Παλαιλώνι
* Πλάκα
* Σελλία
* Σούρη
 |
|  |
| Δημοτική ενότητα Γεωργιούπολης | 
* Ασπρουλιάνοι
* Γεωργιούπολη
* Δράμια
* Εξώπολη
* Κάβαλλος
* Καλαμίτσι Αμυγδάλι
* Κάστελλος
* Κουρνά
* Μαθές
* Μεταμόρφωση
* Μουρί
* Παραλία Κουρνά
* Πάτημα
* Φυλακή
 |
|  |
| Δημοτική ενότητα Κρυονερίδας | 
* Αλίκαμπος
* Αρεβίτης
* Αχατζηκιά
* Βατουδιάρης
* Βαφές
* Βρύσες
* Εμπρόσνερος
* Μάζα
* Μετόχι
* Νίπος
* Φίλιππος
* Φονές
* Χάμπαθα
 |
|  |
| Δημοτική ενότητα Φρε | 
* Άγιοι Πάντες
* Μελιδόνι
* Παϊδοχώρι
* Πεμόνια
* Τζιτζιφές
* Φρες
 |
|  |
| 
* Έδρα: Βρύσες
 |

 |
Ο **Σπυρίδων Γ. Λιβιεράτος** (1881 - 1962) ήταν Έλληνας Καθηγητής Πανεπιστημίου και ιατρός.

Βιογραφία
---------

Γεννήθηκε στο Ληξούρι της Κεφαλονιάς, όπου και πήγε σχολείο. Μετά το γυμνάσιο πήγε στην Γένουα της Ιταλίας και σπούδασε ιατρική, ενώ αναγορεύτηκε διδάκτωρ. Επέστρεψε στην Ελλάδα και διορίστηκε καθηγητής της στην Ιατρική Σχολή της Αθήνας. Συνετέλεσε στη σύσταση της Παθολογικής Σχολής και στην ίδρυση του Λαϊκού Νοσοκομείου. Διετέλεσε πρόεδρος της Ιατρικής Εταιρείας. Δημοσίευσε 149 επιστημονικές εργασίες. Απεβίωσε στην Αθήνα, σε ηλικία 81 ετών, ενώ κηδεύτηκε τον Μάιο του 1962.

Παραπομπές
----------

1. ↑  Παγκόσμιο Βιογραφικό Λεξικό, Εκδοτική Αθηνών, Αθήνα 1988, τ. 5.
2. ↑  "Πένθη", Τα Νέα, 17-5-1962, σελ. 5

Πηγές
-----

* Εθνικόν και Καποδιστριακόν Πανεπιστήμιον Αθηνών (1939). Αριστοτέλης Κούζης, επιμ. *Εκατονταετηρίς 1837 - 1937, Τόμος Γ', Ιστορία της Ιατρικής Σχολής*. Αθήναι: Τύπος «Πυρσού» Α.Ε. Ανακτήθηκε στις 25 Μαΐου 2010.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* **ΕΒΕ**: 210535

 |

 |
Φέτες του ψωμιού ρουπιμαϊζέ
Το **ρουπιμαϊζέ** (λετονικά: Rupjmaize) είναι παραδοσιακό σκούρο ψωμί από σίκαλη και θεωρείται είδος πρώτης ανάγκης της λετονικής διατροφής. Οι πρώτες γραπτές αναφορές για το λετονικό ψωμί σίκαλης  βρέθηκαν σε ένα βιβλίο συνταγών που χρονολογείται από το 1901.

Παρασκευάζεται σε κλίβανο τροφοδοτούμενο από ξύλο σε ένα κλώνο με αλεύρι (τύποι 1740. και 1800.), αλεύρι σίκαλης, προσθέτοντας βύνη και κύμινο ως συστατικά, τα οποία δίνουν γεύση και οσμή.

Χρησιμοποιείται για να την παρασκευή του Ρουπιμαϊζές καρτογιούμς, ένα παραδοσιακό λετονικό επιδόρπιο.

Παραπομπές
----------

1. ↑  BBC – Eurovision Song Contest: Guide to Latvia[*νεκρός σύνδεσμος*]
2. ↑  Stephen Baister· Chris Patrick (2007). *Latvia*. Bradt Travel Guides. σελ. 54. ISBN 978-1-84162-201-9.
3. ↑  «Tutorial on making *Rupjmaize* in Latvian».
Ο **Σπυρίδων Δρακούλης** (18ος αιώνας - 1821) ήταν Έλληνας ηθοποιός και αγωνιστής από την Ιθάκη, όπου γεννήθηκε περί τα τέλη του 18ου αιώνα. Ήταν στενός συνεργάτης του Αλέξανδρου Υψηλάντη. Πολέμησε ως εκατόνταρχος στον Ιερό Λόχο και έλαβε μέρος στην Επανάσταση του 1821 ερχόμενος από την Οδησσό. Σκοτώθηκε πολεμώντας ηρωικά στο Δραγατσάνι.
Στο άλσος του Πεδίου του Άρεως βρίσκεται τύμβος με το όνομά του. Αναφέρεται (μετά την ανακάλυψη του ονόματός του στον τύμβο από τον Αρτέμη Μάτσα) ως ο πρώτος Έλληνας ήρωας ηθοποιός του 1821.

Παραπομπές
----------

1. ↑   Δρακούλης, Σπυρίδων]
2. ↑  "Για τον ηθοποιό-ήρωα", Τα Νέα, 21 Μαρτίου 1988, σελ. 18.
Δάσος από σταλαγμίτες
Ο **σταλαγμίτης** δημιουργείται με μια παρόμοια διαδικασία με τη δημιουργία του σταλακτίτη, στο δάπεδο σπηλαίων που βρίσκονται σε ασβεστολιθικά πετρώματα. Νερό που στάζει μέσα σε σπήλαια, έχοντας διαλύσει δισανθρακικό ασβέστιο, κατά την πτώση του από την οροφή, εναποθέτει μικρή ποσότητα από αυτό στην οροφή, σχηματίζοντας τους σταλακτίτες και άλλη μια μικρή ποσότητα στο δάπεδο, σχηματίζοντας τους σταλαγμίτες. Για τη δημιουργία σταλακτιτών και σταλαγμιτών χρειάζεται να περάσουν πολλές εκατοντάδες χρόνια. Πολλές φορές δημιουργούνται εντυπωσιακές μορφές σταλαγμιτών που μοιάζουν με νούφαρα, μανιτάρια, δίσκους κλπ. Οι σταλαγμίτες μαζί με τους σταλακτίτες αποτελούν τον πιο συνηθισμένο διάκοσμο ενός σπηλαίου.
Ο **Σπυρίδων Μαρκέλος** ήταν αγωνιστής του 1821.

Βιογραφικά στοιχεία
-------------------

Η καταγωγή του ήταν από την επαρχία Αιγίνης. Υπηρέτησε στον αγώνα ως στρατιωτικός και πολιτικός. Πήρε μέρος στην πολιορκία της Κορίνθου, πρόβλεπε και προμήθευε τα απαραίτητα για τον αγώνα υλικά, κανόνια, όπλα και πολεμοφόδια τα οποία και χρηματοδοτούσε από την προσωπική του περιουσία. Διατηρούσε επίσης δικό του σώμα στρατιωτών Αιγινίτων. Υποστήριξαν στρατιωτικά τον πολιορκητή της Κορίνθου Αναγνώστη Πετιμεζά και ακολούθησε με τους στρατιώτες του τον Δημήτριο Υψηλάντη για να χτυπήσουν τους πασάδες και τον ίδιο τον Δράμαλη όταν εξεστράτευσε από το Άργος εναντίον της Κορίνθου.

Βγήκε με τον στρατό του και έξω από την Πελοπόννησο πολεμώντας στην Στυλίδα και στην Αγία Μαρίνα υπό τις διαταγές του Νικήτα Σταματελόπουλου. Πήρε μέρος στην εκστρατεία των Αθηνών επί Καραϊσκάκη, και απέδειξε πολύ γενναιότητα και πατριωτικό ενθουσιασμό. Διακρίθηκε για τις πράξεις του με έπαινο.

Πηγές
-----

* Φώτιος Χρυσανθόπουλος, επιμ. (1888). *Βίοι Πελοποννησίων ανδρών και των εξώθεν εις την Πελοπόννησον ελθόντων κληρικών, στρατιωτικών και πολιτικών των αγωνισαμένων τον αγώνα της επαναστάσεως*. Αθήνα: Σταύρος Ανδρόπουλος, Τυπογραφείο Π. Δ. Σακελλαρίου. Ανακτήθηκε στις 10 Απριλίου 2010.
Ένα **στοιχείο περιόδου 4** είναι ένα από τα χημικά στοιχεία στην τέταρτη σειρά (ή περίοδο) του περιοδικού πίνακα των στοιχείων. Ο περιοδικός πίνακας παρουσιάζεται σε σειρές για να επεξηγηθούν οι επαναλαμβανόμενες (περιοδικές) τάσεις στη χημική συμπεριφορά των στοιχείων καθώς αυξάνεται ο ατομικός τους αριθμός, αρχίζει μια νέα σειρά όταν αρχίζει να επαναλαμβάνεται η χημική συμπεριφορά, πράγμα που σημαίνει ότι τα στοιχεία με παρόμοια συμπεριφορά εμπίπτουν στις ίδιες κάθετες στήλες. Η τέταρτη περίοδος περιλαμβάνει 18 στοιχεία που ξεκινούν με κάλιο και τελειώνουν με κρυπτό. Βλέπει την πρώτη εμφάνιση του "τομέα d" στον πίνακα.

| π • σ • εΠεριοδικός πίνακας |
| --- |
| 1 | H |   | He |
| 2 | Li | Be |   | B | C | N | O | F | Ne |
| 3 | Na | Mg |   | Al | Si | P | S | Cl | Ar |
| 4 | K | Ca |   | Sc | Ti | V | Cr | Mn | Fe | Co | Ni | Cu | Zn | Ga | Ge | As | Se | Br | Kr |
| 5 | Rb | Sr |   | Y | Zr | Nb | Mo | Tc | Ru | Rh | Pd | Ag | Cd | In | Sn | Sb | Te | I | Xe |
| 6 | Cs | Ba | La | Ce | Pr | Nd | Pm | Sm | Eu | Gd | Tb | Dy | Ho | Er | Tm | Yb | Lu | Hf | Ta | W | Re | Os | Ir | Pt | Au | Hg | Tl | Pb | Bi | Po | At | Rn |
| 7 | Fr | Ra | Ac | Th | Pa | U | Np | Pu | Am | Cm | Bk | Cf | Es | Fm | Md | No | Lr | Rf | Db | Sg | Bh | Hs | Mt | Ds | Rg | Cn | Nh | Fl | Mc | Lv | Ts | Og |
|  | 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Αλκαλιμέταλλα | Αλκαλικές γαίες | Λανθανίδες | Ακτινίδες | Στοιχεία μετάπτωσης | Άλλα μέταλλα | Μεταλλοειδή | Άλλα αμέταλλα | Αλογόνα | Ευγενή Αέρια |

 |
Ο **Τάκσονυ**, ουγγρικά: Taksony (π. 931 - π. 970) από τον Οίκο των Άρπαντ ήταν μέγας πρίγκιπας της Ουγγαρίας (π. 955-π. 970).

Βιογραφία
---------

Ήταν γιος του Ζόλταν και μίας κόρης τού Μενούμορουτ.

Διαδέχθηκε τον εξάδελφό του Τας (εγγονού του Άρπαντ). Μετά την καταστροφική ήττα το 955 στη μάχη του Λέχφελτ, ήταν μέγας πρίγκιπας της Ουγγαρίας. Νέος συμμετείχε σε επιδρομές στη Δυτική Ευρώπη· κατά την ηγεμονία του οι Ούγγροι στόχευαν μόνο τη Ρωμαϊκή Αυτοκρατορία. Το χρονικό *Gesta Hungarorum (Περί των Ουγγρικών Πραγμάτων)* αναφέρει ότι κατά την εξουσία του σημαντικές ομάδες Μουσουλμάνων και Πετσενέγκων εγκαταστάθηκαν στην Ουγγαρία.

Στις αρχές της δεκαετίας του 970 απεβίωσε και τον διαδέχθηκε ο πρωτότοκος γιος του Γκέζα.

Οικογένεια
----------

Νυμφεύτηκε μία από τη χώρα των Κουμάνων, που του πρότεινε ο πατέρας του, σύμφωνα με το χρονικό. Οι Κουμάνοι Τούρκοι ήλθαν στην Ουγγαρία το 1237, άρα η αναφορά σε αυτούς πρέπει να εννοεί τα τότε Τουρκικά φύλα, δηλ. τους Χαζάρους, Πετσενέγκες ή Βουλγάρους. Είχε τέκνα:

* Γκέζα π. 940-997, μέγας πρίγκιπας των Ούγγρων.
* Μιχαήλ π. 960-π. 977/997, μάλλον δούκας της Νυίτρας.

Πηγές
-----

* Anonymus, Notary of King Béla: The Deeds of the Hungarians (Edited, Translated and Annotated by Martyn Rady and László Veszprémy) (2010). In: Rady, Martyn; Veszprémy, László; Bak, János M. (2010); Anonymus and Master Roger; CEU Press; ISBN 978-963-9776-95-1.
* Liudprand of Cremona: Retribution and King Otto (2007). In: The Complete Works of Liudprand of Cremona (Translated by Paolo Squatriti); The Catholic University of Press; ISBN 978-0-8132-1506-8.

Παραπομπές
----------
Οι αποστολές 15 έως 17 του προγράμματος Απόλλων, έφεραν μαζί τους το σεληνιακό όχημα LRV. Πρόκειται για ένα ηλεκτρικό όχημα που λειτουργούσε με μπαταρίες και επέτρεψε την εξερεύνηση σημαντικά μεγαλύτερων εκτασεων σε σχέση με τις προηγούμενες μη-εποχούμενες αποστολές.

Εξοπλισμός
----------

Το όχημα διέθετε τηλεοπτική κάμερα, καθώς και δορυφορική κεραία που επέτρεπε την αποστολή εικόνων στη Γη. Τα λάστιχά του ήταν κατασκευασμένο από ψευδάργυρο και χαλύβδινα σύρματα για να αποφύγουν την φθορά από τη σκληρή επιφάνεια της Σελήνης.

Αποθήκευση
----------

Το σεληνιακό όχημα διπλωνόταν στα δύο κατά την αποθήκευσή του κάτω από τη σεληνάκατο, έτσι ώστε να μην καταλαμβάνει πολύ χώρο.

Ταχύτητα
--------

Το σεληνιακό όχημα λειτουργούσε με μία μπαταρία. Η μέγιστη ταχύτητά του ήταν λίγο κάτω από τα είκοσι χιλιόμετρα την ώρα.

Φορτίο
------

Το σεληνιακό όχημα έστριβε με την χρήση ενός μικρού μοχλού σχήματος Τ αντί για τιμόνι. Μετέφερε εργαλειοθήκες και σακούλες περισυλλογής για τα σεληνιακά δείγματα.